Source: https://beta.e-justice.europa.eu/47/MT/family_maintenance?ROMANIA&action=print
Timestamp: 2020-04-09 12:11:53+00:00
Document Index: 846661

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

it-Taljan
ir-Rumen
L-obbligu legali għall-għoti ta' manteniment huwa r-rekwiżit impost mil-liġi biex persuna tipprovdi lil persuna oħra bil-mezzi neċessarji ta' sussistenza, inkluż għas-sodisfazzjon ta' bżonnijiet spiritwali, u, fil-każ tal-obbligu ta' manteniment tal-ġenituri lejn uliedhom li jkunu taħt l-età, il-mezzi meħtieġa għat-trobbija, l-edukazzjoni u t-taħriġ professjonali tagħhom.
L-obbligu ta' manteniment jeżisti bejn il-miżżewġin, il-qraba fil-linja diretta, l-aħwa u ċerti persuni oħra speċifikati mil-liġi (l-Artikolu 516 tal-Kodiċi Ċivili Rumen).
Hemm ukoll obbligu ta' manteniment bejn l-ekskonjuġi (l-Artikolu 398 tal-Kodiċi Ċivili). Dan ma għandux jitħawwad ma' ħlas ta' kumpens jew għad-danni.
Konjuġi li jkun ikkontribwixxa għall-manteniment tat-tfal tal-konjuġi l-ieħor ikollu l-obbligu li jipprovdi l-manteniment għat-tfal sakemm dawk it-tfal ikunu taħt l-età, imma biss f'każ li l-ġenituri naturali tagħhom ikunu mietu, nieqsa jew fil-bżonn (l-Artikolu 517(1) tal-Kodiċi Ċivili). Min-naħa tagħhom, it-tfal jistgħu jkunu obbligati jipprovdu l-manteniment lill-persuna li tkun ipprovditilhom dan il-manteniment għal 10 snin (l-Artikolu 517(2) tal-Kodiċi Ċivili).
Il-werrieta ta' persuna li tkun obbligata tmantni persuna taħt l-età jew li tkun ipprovdiet il-manteniment mingħajr ma kellha l-ebda obbligu legali huma marbuta jkomplu jipprovdu il-manteniment, skont il-valur tal-beni li jirtu, f'każ li l-ġenitur tal-persuna taħt l-età jkunu mietu, nieqsa jew fil-bżonn, imma biss sakemm il-persuna li qed tirċievi l-manteniment tkun taħt l-età.
L-obbligu ta' manteniment bejn il-ġenituri u t-tfal huwa rregolat mill-Artikoli 499 u 525 tal-Kodiċi Ċivili. Persuni taħt l-età li jitolbu l-manteniment mingħand il-ġenituri tagħhom jitqiesu bħala fil-bżonn jekk ma jkunux jistgħu jmantnu ruħhom fuq bażi ta' xogħolhom, anke jekk ikollhom il-beni. Madankollu, meta l-ġenituri ma jkunux f'pożizzjoni li jipprovdu l-manteniment mingħajr ma jipperikolaw l-eżistenza tagħhom, il-qorti tal-familja tista' taqbel li l-manteniment jiġi pprovdut permezz tal-bejgħ tal-beni tat-tifel, ħlief għal oġġetti essenzjali.
Il-ġenituri għandhom l-obbligu li jmantnu tfal maġġorenni (normalment wara li jagħlqu 18-il sena), jekk dawk it-tfal ikomplu l-istudji tagħhom, sakemm jispiċċaw dawk l-istudji, imma mhux wara li jkunu għalqu 26 sena.
Il-kreditur attur irid jiftaħ il-proċedimenti fil-qorti li jkollha l-ġuriżdizzjoni fil-post tal-indirizz permanenti tiegħu jew f'dak tad-debitur konvenut. Iċ-ċitazzjoni għad-determinazzjoni tal-manteniment tista' tinħareġ jew separatament jew waqt il-proċedimenti għad-divorzju, id-determinazzjoni tal-paternità, l-eżerċizzju tal-awtorità tal-ġenituri fuq tfal taħt l-età jew l-istabbiliment ta' indirizz permanenti għall-persuna taħt l-età. Il-qorti tista' tordna miżuri tranżitorji, b'ordni tal-president ta' dik il-qorti, li jkunu validi biss sakemm tittieħed deċiżjoni rigward il-proċedimenti sustantivi relatati mal-ħall taż-żwieġ. Il-proċedimenti tal-ewwel istanza fihom bosta stadji. Fl-istadju bil-miktub, jiġu ppreżentati ċ-ċitazzjoni, it-talba u l-kontrotalba; jistgħu jiġu ordnati miżuri kawtelatorji bħal rahan jew sekwestru; u l-partijiet jitħarrku u jintbagħtulhom id-dokumenti proċedurali. L-istadju orali jinkludi s-smigħ tal-kawża, u f'dan l-istadju jistgħu jitqajmu eċċezzjonijiet proċedurali u jiġu pproċessati l-provi. Dan ikun segwit mill-istadju ta' deliberazzjoni u t-teħid tad-deċiżjoni tal-qorti.
F'każ ta' divorzju kunsenswali, li jista' jiġi ddikjarat minn nutar pubbliku, il-miżżewġin jistgħu jaqblu dwar l-effetti kollha tad-divorzju, inkluża d-determinazzjoni tal-kontribuzzjoni ta' kull ġenitur lejn l-ispejjeż tat-trobbija, l-edukazzjoni, l-istudji u t-taħriġ professjonali tat-tfal.
Fil-prinċipju, il-partijiet involuti fil-proċedimenti tal-manteniment jistgħu jkunu rappreżentati. Madankollu, meta tiġi ppreżentata talba għal manteniment flimkien mal-proċedimenti għal divorzju, il-miżżewġin jistgħu jkunu rrappreżentati fit-talba għal divorzju biss f'ċerti każijiet stipulati b'mod speċifiku fl-Artikolu 920 tal-Kodiċi ta' Proċedura Ċivili.
Meta tiġi ppreżentata talba separata għad-determinazzjoni/iż-żieda/it-tnaqqis tal-manteniment, il-partijiet jistgħu jkunu rrappreżentati bil-mod konvenzjonali minn avukat jew rappreżentant ieħor; meta r-rappreżentant ma jkunx avukat, ma jkunx jista' jippreżenta l-argumenti orali tal-aħħar fil-proċess. Persuna taħt l-età tkun rappreżentata mir-rappreżentant legali tagħha (ġenitur jew, b'mod eċċezzjonali, persuna oħra li teżerċita l-awtorità tal-ġenituri). Talba fir-rigward ta' wild maġġorenni tiġi ppreżentata minn dak il-wild personalment.
Il-qorti b'ġuriżdizzjoni territorjali (għall-post tar-residenza jew tad-debitur konvenut jew tal-kreditur attur) tista' tkun iddeterminata b'referenza għall-atlas ġudizzjarju Rumen, li huwa ppubblikat fis-sit tal-Ministeru tal-Ġustizzja fil-portal tal-qrati http://portal.just.ro/SitePages/acasa.aspx.
Le, għax mhux obbligatorju li l-attur ikun irrappreżentat minn avukat.
Talbiet għad-determinazzjoni jew il-modifikazzjoni ta' manteniment huma eżenti mit-taxxa tal-boll. Assistenza jew rappreżentenza minn avukat tinvolvi spejjeż, imma dan il-ħlas mhux obbligatorju. Jekk il-parti kkonċernata ma jkollhiex introjtu suffiċenti, hija tista' titlob li l-għajnuna legali tkopri t-tariffi tal-avukat jew spejjeż oħra tal-proċess.
Il-manteniment jingħata skont il-bżonnijiet tal-persuna li qed titolbu u l-mezzi tal-persuna li trid tħallsu. Fil-prinċipju, il-manteniment jingħata in natura u jipprovdi kull mezz ta’ sussistenza. Fil-parti l-kbira tal-każijiet, madankollu, il-qrati fil-prattika jiddeterminaw il-manteniment fi flus, jew bħala ammont fiss jew bħala perċentwal tal-introjtu mensili tad-debitur (l-Artikolu 530 tal-Kodiċi Ċivili). Il-manteniment fil-forma ta' ammont fiss jiġu aġġustat għall-inflazzjoni, skont il-liġi, fuq bażi ta' kull tliet xhur.
Meta l-manteniment ikun dovut minn ġenitur, jiġi stabbilit għal kwart l-introjtu mensili nett ta' dak il-ġenitur għal tifel wieħed, terz għal żewġt itfal u nofs għal tlett itfal jew iktar. Skont il-liġi, l-ammont ta' manteniment dovut lit-tfal flimkien ma' kull manteniment dovut lil persuni oħrajn, ma jistax jaqbeż nofs l-introjtu mensili nett tal-persuna responsabbli (l-Artikolu 529 tal-Kodiċi Ċivili).
Meta jkun hemm kwalunkwe bidla fil-mezzi tal-persuna li qed tipprovdi l-manteniment jew il-bżonnijiet tal-persuna li tkun qed tirċevih, il-qorti tal-familja tista', f'kawża ġdida, iżżid jew tnaqqas il-manteniment jew tordna li l-ħlas jintemm, kif applikabbli (l-Artikolu 531 tal-Kodiċi Ċivili).
Il-manteniment jingħata in natura, u jipprovdi għal mezz ta’ sussistenza u, fejn xieraq, ikopri l-ispejjeż tal-edukazzjoni, l-istudji u t-taħriġ professjonali (l-Artikolu 530 tal-Kodiċi Ċivili). Jekk l-obbligu ta' manteniment ma jiġix issodisfat volontarjament, in natura, il-qorti tal-familja tordna li jitħallas bħala manteniment fi flus. Il-manteniment jista' jiġi ddeterminat jew bħala ammont fiss jew bħala perċentwal tal-introjtu mensili nett tal-persuna obbligata li tipprovdi l-manteniment.
Il-manteniment jitħallas b'mod regolari kull tant żmien fid-dati maqbula bejn il-partijiet jew, f'każ ta' nuqqas ta' qbil, fid-dati ddeterminati minn deċiżjoni tal-qorti. Il-partijiet jistgħu jaqblu jew, meta jkun hemm raġunijiet validi għalhekk, il-qorti tal-familja tista' tiddeċiedi, li l-manteniment jitħallas bil-quddiem bħala somma ta' darba li tkopri l-bżonnijiet ta' manteniment tal-persuna intitolata għal perjodu ta' żmien itwal jew għall-perjodu kollu li tulu jkun dovut il-manteniment, sakemm id-debitur li jħallas il-manteniment ikollu l-mezzi neċessarji biex jissodisfa dan l-obbligu (l-Artikolu 533 tal-Kodiċi Ċivili).
Il-manteniment iddeterminat għall-persuna taħt l-età jitħallas lir-rappreżentanza legali tal-persuna taħt l-età.
Peress li f'ħafna każijiet il-manteniment jiġi ddeterminat fi flus, l-iktar metodu frekwenti ta' eżekuzzjoni huwa sekwestru tas-salarju (l-introjtu mensili). Il-bejgħ ġudizzjarju tal-beni mobbli u immobbli tad-debitur huwa inqas frekwenti bħala metodu ta' eżekuzzjoni.
Fir-rigward tal-irkupru tat-talba għal manteniment, l-Artikolu 728 tal-Kodiċi ta' Proċedura Ċivili jipprovdi li huwa biss sa nofs l-introjtu regolari mensili nett tad-debitur li jista' jkun suġġett għal eżekuzzjoni tal-ammonti dovuti bħala manteniment. Jekk ikun hemm bosta proċeduri ta' rkupru li jinvolvu l-istess ammont, l-ammont eżegwibbli ma jkunx jista' jaqbeż nofs l-introjtu mensili nett, irrispettivament min-natura tat-talbiet.
Meta l-kreditur iressaq rikorsi simultanji għall-qbid ta' bosta beni mobbli jew immobbli li l-valur kjarament jaqbeż il-pretensjoni li trid titħallas, il-qorti tal-eżekuzzjoni tista' tirrestrinġi l-eżekuzzjoni ta' ċerti beni (l-Artikolu 701 tal-Kodiċi ta' Proċedura Ċivili).
L-eżekuzzjoni ta' rkupru tintemm, pereżempju, meta l-obbligu indikat fit-titolu eżekuttiv ikun ġie ssodisfat bis-sħiħ u t-tariffi għall-eżekuzzjoni jkunu tħallsu; meta eżekuzzjoni ma tkunx tista' ssir jew titkompla minħabba nuqqas ta' beni eżegwibbli jew l-impossibilità li dawk il-beni jiġu realizzati; u meta l-eżekuzzjoni tiġi kkanċellata (l-Artikolu 702 tal-Kodiċi ta' Proċedura Ċivili).
Il-jedd għall-ksib ta' eżekuzzjoni huwa suġġett għal perjodu ta' limitazzjoni ta' tliet snin. Appell kontra rkupru eżegwit jista' jitressaq fil-qorti tal-eżekuzzjoni. Il-qorti kompetenti tista' tissospendi l-eżekuzzjoni sakemm tittieħed deċiżjoni dwar l-appell kontra rkupru eżegwit (l-Artikolu 711 et seq. tal-Kodiċi ta' Proċedura Ċivili).
Meta titolu eżekuttiv jew l-irkupru eżegwit innifsu jkun ikkanċellat, il-parti kkonċernata jkollha l-jedd li tirritorna l-eżekuzzjoni billi treġġa' kollox lura kif kien qabel l-eżekuzzjoni (l-Artikolu 722 et seq. tal-Kodiċi ta' Proċedura Ċivili).
Skont ir-Regolament (KE) Nru 4/2009, il-Konvenzjoni tal-Aja tal-2007 jew il-Konvenzjoni ta' New York tal-1956, l-attur jista' jressaq it-talba tiegħu għal manteniment permezz tal-Ministeru tal-Ġustizzja Rumen jekk id-debitur ikun jirrisjedi f'wieħed mill-Istati Membri tal-UE li jkun parti mill-Konvenzjoni tal-Aja tal-2007 jew tal-Konvenzjoni ta' New York tal-1956.
Il-Ministeru tal-Ġustizzja Rumen
posta elettronika ddit@just.ro
Le; il-persuna li titlob il-manteniment trid tikkuntattja lill-awtorità ċentrali trażmettitriċi f'pajjiżha, li tkun innominata skont ir-Regolament tal-Kunsill (KE) Nru 4/2009, il-Konvenzjoni tal-Aja tal-2007 u l-Konvenzjoni ta' New York tal-1956.
L-awtorità ċentrali trażmettitriċi tal-pajjiż debitur tista' sussegwentement tikkuntattja lill-awtorità ċentrali riċevitriċi Rumena:
il-Ministeru tal-Ġustizzja Rumen, għal talbiet ippreżentati skont ir-Regolament (KE) Nru 4/2009 u l-Konvenzjoni tal-Aja tal-2007, jew
il-Kamra tal-Avukati (Baroul Bucureşti), għal talbiet ippreżentati skont il-Konvenzjoni ta' New York tal-1956.
Imbagħad it-talba tingħadda lill-qorti kompetenti.
Id-debitur li jkun qed jirrisjedi barra l-pajjiż jista' jindirizza t-talba tiegħu direttament, personalment jew permezz ta' avukat lill-qorti Rumena li jkollha ġuriżdizzjoni għall-post tar-residenza tal-konvenut jew tad-debitur.
Id-debitur li jkun qed jirrisjedi barra l-pajjiż jista' jindirizza t-talba tiegħu direttament, personalment jew permezz ta' avukat lill-qorti Rumena li jkollha ġuriżdizzjoni għall-post tar-residenza tal-konvenut jew tad-debitur. Id-dettalji tal-qorti Rumena kompetenti jinsabu fil-portal tal-qrati http://portal.just.ro/SitePages/acasa.aspx fuq il-bażi tal-post tar-residenza tal-konvenut jew tad-debitur.
Iva; skont l-Artikolu 2612 tal-Kodiċi Ċivili Rumen, il-liġi applikabbli għall-obbligu ta' manteniment tiġi ddeterminata skont il-liġi tal-Unjoni Ewropea, jiġifieri l-Protokoll tal-Aja tat-23 ta’ Novembru 2007 dwar il-liġi applikabbli għall-obbligi ta’ manteniment.
Skont il-Liġi Nru 36/2012 dwar ċerti miżuri neċessarji għall-applikazzjoni ta' ċerti regolamenti u deċiżjonijiet tal-Kunsill tal-Unjoni Ewropea u strumenti tad-dritt internazzjonali privat fil-qasam tal-obbligi ta' manteniment, wara li jirċievi talba għal manteniment jew miżuri speċifiċi, il-Ministeru tal-Ġustizzja jgħaddiha lill-awtorità jew korp kompetenti li jkollu d-dejta personali fil-pussess tiegħu, lill-kamra tal-avukati lokali kompetenti, lill-Kamra tal-Uffiċjali tal-Eżekuzzjoni Ġudizzjarja jew, meta applikabbli, lill-qorti kompetenti biex issolviha.
Fil-każ ta' talbiet ippreżentati permezz tal-awtorità ċentrali, skont it-termini stipulati fl-Artikolu 46 tar-Regolament, tista' tingħata għajnuna legali sħiħa u bla ħlas lill-pretendenti ta' obbligi ta' manteniment li jkunu għadhom ma għalqux it-18-il sena jew li jkunu qed ikomplu l-istudji tagħhom, imma mhux wara li jagħlqu 21 sena, u lill-pretendenti ta' obbligi ta' manteniment li jkunu persuni vulnerabbli.
Il-Ministeru tal-Ġustizzja jibgħat it-talbiet li jirċievi minn barra direttament lill-kamra tal-avukati lokali kompetenti. Id-dekan tal-kamra tal-avukati minnufih jieħu deċiżjoni obbligatorja u ex officio fejn iqabbad avukat. L-avukat imqabbad jitlob l-għajnuna legali, inkluż fil-forma ta' ħlas tat-tariffi tal-uffiċjal tal-eżekuzzjoni ġudizzjarja.
Imbagħad, wara l-ksib ta' titolu eżekuttiv, l-avukat imqabbad jitlob lill-qorti biex tingħata l-għajnuna legali fil-forma ta' ħlas tat-tariffa tal-uffiċċjal tal-eżekuzzjoni ġudizzjarja. L-avukat jibgħat it-talba ta' rkupru eżegwita, it-titolu eżekuttiv u d-deċiżjoni tad-dekan tal-kamra tal-avukati lill-uffiċjal ta' eżekuzzjoni ġudizzjarja lokali kompetenti.
Ir-Rumanija adottat il-Liġi Nru 36/2012 dwar ċerti miżuri neċessarji għall-applikazzjoni ta' ċerti regoli u deċiżjonijiet tal-Kunsill tal-Unjoni Ewropea u l-istrumenti tad-dritt internazzjonali privat fil-qasam tal-obbligi ta' manteniment.
Il-Ministeru tal-Ġustizzja ġie nnominat bħala l-awtorità ċentrali trażmettitriċi, li tgħaddi t-talbiet stipulati fl-Artikoli 53 u 56 tar-Regolament. Wara li jirċievi d-dokumenti ta' prova meħtieġa mingħand il-kreditur jew id-debitur, il-Ministru tal-Ġustizzja jimla l-Parti A tat-talba u jista' jassisti lill-kreditur jew lid-debitur jimla l-Parti B tat-talba.
Il-Ministeru tal-Ġustizzja huwa l-awtorità ċentrali nnominata biex tirċievi t-talbiet għal miżuri speċifiċi u għall-manteniment. Ladarba jirċievi t-talbiet, jibgħathom lill-awtorità jew korp kompetenti li jkollu d-dejta personali fil-pussess tiegħu, lill-kamra tal-avukati lokali kompetenti, lill-Kamra tal-Uffiċjali tal-Eżekuzzjoni Ġudizzjarja jew, meta applikabbli, lill-qorti kompetenti biex issolviha.
L-aħħar aġġornament: 07/01/2016